***Informacija o stanju i razvijenosti udruženja u Bosansko –***

***podrinjskom kantonu Goražde***

Ministarstvo za pravosuđe, upravu i radne odnose Bosansko – podrinjskog kantona Goražde u skladu sa Zakonom o ministarstvima i drugim tijeloma Kantonalne uprave Bosansko – podrinjskog kantona Goražde („Službene novine Bosansko – podrinjskog kantona Goražde“, broj: 9/13) i Zakonom o udruženjima i fondacijama („Službene novine Federacije BiH“, broj:45/02), a u okviru svoje nadležnosti koja proizilazi iz pomenutih zakona, vrši poslove upisa u Registar udruženja, ukoliko se Statutom udruženja predvidi da će udruženje djelovati na području Bosansko – podrinjskog kantona Goražde.

Udruženje građana je pravno lice u kojem se skupina lica dobrovoljnoudružuje radi ostvarenja nekog zajedničkog ili javnog interesa, a pri tome se nema namjera ostvarivati dobit.

Udruženja građana kao dio civilnog društva imaju veoma važnu i bitnu ulogu u nadopunjavanju, korekciji i kontroli rada javnog sektora. Djelovanje udruženja je dopušteno u različitim oblastima (sporta, humanitarnog rada, kulture, zaštite ljudskih prava itd.), na koji način članovi ostvaruju svoje i ciljeve udruženja, istovremno utičući na rad i djelovanje javnog sektora. Naročito je sa aspekta procesa kreiranja i provođenja politika bitna uloga udruženja građana kroz koje se dijelom ostvaruje javnost i transparentnost, kao i kvalitet kreiranja i provođenja politika unutar struktura vlasti.

Istovremeno, kvalitetnim djelovanjem udruženja građana značajno se povećava obim ostvarivanja načela zakonitosti, kao osnovnog načela u radu organa vlasti, na način da je uključivanja javnosti i zainteresiranih subjekata u proces donošenja zakona jedan od osnovnih principa izrade kvalitetnih i od strane društva prihvatljivih zakonskih propisa. Govoriti o aspektima djelovanja i koristima od djelovanja udruženja građana u raznim specifičnim oblastima društvenog života je suvišno.

Radi što jasnijeg prikaza stanja civilnog društva u Bosansko-podrinjskom kantonu Goražde i pravaca njegovog razvoja, navodimo određene činjenice putem kojih se može doći do određenih zaključaka. U Knjigu registra koja se vodi u Ministarstvu za pravosuđe, upravu i radne odnose BPK-a Goražde upisano je ukupno 211 udruženja, koja su na osnovu djelatnosti predviđenih Statutom udruženja razvrstana po oblastima kako slijedi:

|  |  |
| --- | --- |
| **Udruženja razvrstana po oblastima** | **Broj udruženja** |
| * Kultura | 17 |
| * Nauka | 15 |
| * Sport | 53 |
| * Udruženje mladih | 17 |
| * Udruženje boraca | 18 |
| * Udruženje lovaca | 4 |
| * Udruženje mentalno retardiranih osoba,invalida i civilnih žrtava rata | 6 |
| * Udruženje poljoprivrednika | 29 |
| * Udruženje poslodavaca | 4 |
| * Udruženje penzionera | 4 |
| * Udruženje izviđača | 3 |
| * Udruženje planinara | 2 |
| * Udruženje vatrogasaca | 2 |
| * Udruženje logoraša | 1 |
| * Udruženje povratnika | 10 |
| * Udruženje nezaposlenih | 1 |
| * Udruženje žena | 11 |
| * Humanitarna | 3 |
| * Sindikalna | 2 |
| * Zdravstvena | 7 |
| * Udruženje arhivskih radnika | 1 |
| * Udruženje taxi prevoznika | 1 |

**UKUPNO 211**

Od ukupnog broja gore navedenih udruženja, a uvidom u Registar utvrđeno je da 11 udruženja koja su upisana u isti nisu aktivna, odnosno nisu izvršila preregistraciju u skladu sa Zakonom o udruženjima i fondacijama („Službene novine Federacije BiH“, broj:45/02), koji je stupio na snagu 28.09.2002. godine, i iz kojeg je proizilazila obaveza da udruženja usklade svoje opće akte sa odredbama ovog Zakona.

Ministarstvo za pravosuđe upravu i radne odnose BPK-a Goražde je dana 18.07.2014. godine, udruženjima koja nisu aktivna uputilo dopis da usklade svoje opće akte sa odredbama gore pomenutog Zakona, međutim pošta im nije uručena iz više razloga, a najčešće ne egzistiraju na prijavljenim adresama ili zbog smrti predsjednika, odnosno lica ovlaštenih za zastupanje i predstavljanje udruženja, ali ovo ministarstvo će u narednom periodu, u skladu sa Zakonom o udruženjima i fondacijama i Zakonom o upravnom postupku izvršiti brisanje iz registra i ovih udruženja koja nisu aktivna.

Ministarstvo za pravosuđe, upravu i radne odnose je izvršilo brisanje 37 udruženja iz Registra, od čega 15 udruženja na vlastiti zahtjev, to jeste na osnovu skupštinskih odluka tih udruženja, a u 2014. godini ministarstvo je po službenoj dužnosti izvršilo brisanje iz registra 22 udruženja koja nisu bila aktivna.

Udruženja koja su registrovana poslije stupanja na snagu pomenutog Zakona, uglavnom su ovom Ministarstvu redovno prijavljivala promjene koje su se dešavale unutar udruženja, a one su se odnosile na promjene Statuta, naziva, sjedišta, djelatnosti, lica ovlaštenog za zastupanje i predstavljanje, članove organa upravljanja, pripajanja, razvajanja ili transformaciju i prestanak rada udruženja, o čemu su blagovremeno donesena rješenja i uručena strankama.

Kroz strukturu djelovanja i ciljeva udruženja i potpore radu istih uočava se da su najrazvijenija udruženja u oblastima sporta, boračko-invalidske zaštite, procesa povratka, penzionera, mladih, kulture i pojedinim privrednim oblastima. Najmanji broj udruženja je prisutan u oblastima djelovanja građanskog društva, civilne incijative i procesima zagovaranja javnih politika što dijelom ukazuje da su udruženja prevashodno usmjerena ka ostvarivanju ciljeva i interesa svojih članova i da proces i uloga udruženja građana nije u potpunosti shvaćena i iskorištena unutar Bosansko-podrinjkog kantona.

Na osnovu navedenog, može se doći do određenih zaključaka koji mogu predstavljati pravce djelovanja i poboljšanja stanja u ovoj oblasti:

* Uzimajući u obzir način finansijske potpore udruženjima i činjenicu da ne postoje jedinstveni opšti i posebni kriteriji poželjno bi bilo od strane Vlade sačiniti i utvrditi opšte i posebne kriterije koji uključuju da je djelovanje udruženja građana od interesa za kanton i utvrditi jedinstvenu metodologiju izrade programa potpore udruženjima;
* Zaključiti Sporazum o saradnji Vlade BPK-a Goražde sa NVO sektorom;
* Imenovati osobu koja će u ime Vlade biti zadužena za odnose i saradnju sa nevladinim organizacijama;
* U saradnji sa nevladinim organizacijama formirati Savjet za saradnju Vlade Kantona i NVO Sektora, kao mješovito radno tijelo odgovorno za razvoj civilnog društva u Kantonu;
* Izraditi Akcioni plan za primjenu Sporazuma;
* Donijeti pravila o finansiranju /sufinansiranju programa i projekata nevladinih organizacija iz budžeta BPK-a Goražde;
* Uzimajući o obzir ulogu i značaj civilnog društava u procesu kreiranja i provedbe politika i ostvarivanja načela zakonitosti poželjno bi bilo stimulisati takva djelovanja udruženja.

**M I N I S T A R**

***Radmila Janković, dipl.pravnik***